RAPORT AL COMISIEI CĂTRE PARLAMENTUL EUROPEAN ȘI CONSILIU cu privire la punerea în aplicare a Deciziei nr. 1608/2003/CE a Parlamentului European și a Consiliului privind statisticile în domeniul științei și al tehnologiei /* COM/2014/0211 final */





RAPORT AL COMISIEI CĂTRE PARLAMENTUL EUROPEAN ȘI CONSILIU cu privire la punerea în aplicare a Deciziei nr. 1608/2003/CE a Parlamentului European și a Consiliului privind statisticile în domeniul științei și al tehnologiei REZUMAT Statisticile oficiale în domeniul științei, al tehnologiei și al inovării din Uniunea Europeană sunt bazate, în mare măsură, pe Decizia nr. 1608/2003/CE a Parlamentului European și a Consiliului din 22 iulie 2003 privind producția și dezvoltarea statisticilor comunitare în domeniul științei și al tehnologiei[1]. Comisia a pus în aplicare decizia în strânsă cooperare cu statele membre prin măsuri de reglementare, prin colectări benevole de date și prin propria producție de date a autorității europene în materie de statistică (Eurostat). Prezentul raport evaluează punerea în aplicare a acțiunilor individuale în domeniul statisticii enumerate la articolul 2 din decizie. Acestea urmăresc instituirea unui sistem de informații statistice în domeniul științei, al tehnologiei și al inovării cu scopul de a susține și a monitoriza politicile UE. Raportul vizează, în principal, evoluțiile înregistrate de la raportul anterior din 2011. Regulamentele (CE) nr. 753/2004 și nr. 1450/2004 ale Comisiei de punere în aplicare a Deciziei nr. 1608/2003/CE se referă la două acțiuni de colectare de date efectuate periodic în cadrul Sistemului Statistic European (SSE) de către autoritățile statelor membre în materie de statistică. Statisticile privind cercetarea și dezvoltarea (C&D) și inovarea colectate în temeiul regulamentelor, împreună cu statisticile privind resursele umane în domeniul științei și al tehnologiei, al sectoarelor industriale cu tehnologie de vârf și al serviciilor bazate pe cunoaștere, precum și statisticile privind brevetele au devenit date de referință recunoscute și citate la scară largă pentru monitorizarea politicii UE în domeniul științei, al tehnologiei și al inovării. Începând cu anul de referință 2012, colectările de date în domeniul științei, al tehnologiei și al inovării vor intra treptat sub incidența noului Regulament de punere în aplicare (UE) nr. 995/2012 al Comisiei, care intră în vigoare începând cu transmisiile de date din octombrie 2013. Regulamentele (CE) nr. 753/2004 și nr. 1450/2004 ale Comisiei au fost abrogate prin regulamentul respectiv. Calitatea datelor statistice a devenit mai importantă datorită cerințelor de stabilire și monitorizare a politicilor și, în special, datorită faptului că obiectivele politicilor sunt decise pe baza informațiilor statistice. Strategia Europa 2020 a prevăzut obiectivul precis de a crește investițiile combinate publice și private în C&D până la 3 % din PIB. Prin urmare, este deosebit de importantă existența (și menținerea) unui standard înalt în ceea ce privește calitatea măsurătorilor. Adoptarea regulamentelor sus-menționate ale Comisiei de punere în aplicare a Deciziei nr. 1608/2003/CE a condus la îmbunătățirea calității datelor în domeniul științei, al tehnologiei și al inovării. Aceasta a fost urmată de îmbunătățiri treptate continue și de o atentă monitorizare a calității. Stabilirea de comun acord și punerea în aplicare a standardelor internaționale și a metodologiei, precum și discuțiile permanente cu privire la relevanța acestora într-un cadru de măsurare dinamic ar trebui să contribuie la menținerea unor statistici actualizate și de cea mai bună calitate. Activitățile viitoare de dezvoltare a statisticilor în domeniul științei, al tehnologiei și al inovării vor ține seama de prioritățile de politică și de dezvoltarea Sistemului Statistic European în ansamblu. Având în vedere prioritățile stabilite în cadrul Strategiei Europa 2020 și acțiunile de sprijinire a acesteia, se va urmări ajungerea la un echilibru între soluțiile noi și măsurile de îmbunătățire suplimentară a statisticilor existente în domeniul științei, al tehnologiei și al inovării. Legătura cu alte statistici privind întreprinderile va fi consolidată prin includerea statisticilor privind C&D și inovarea într-un viitor „Regulament-cadru de integrare a statisticilor privind întreprinderile”, care este discutat în prezent în cadrul Sistemului Statistic European. RAPORT AL COMISIEI CĂTRE PARLAMENTUL EUROPEAN ȘI CONSILIU cu privire la punerea în aplicare a Deciziei nr. 1608/2003/CE a Parlamentului European și a Consiliului privind statisticile în domeniul științei și al tehnologiei 1. INTRODUCERE Acesta este cel de-al treilea raport de evaluare a punerii în aplicare prezentat de Comisie Parlamentului European și Consiliului în temeiul articolului 5 din Decizia nr. 1608/2003/CE (denumită în continuare „decizia”). Primul raport a fost adoptat la 14 decembrie 2007[2], iar cel de-al doilea, la 11 aprilie 2011[3]. În acest context, este necesar să fie amintite o serie de inițiative de politică recente. În iunie 2010, Consiliul European a adoptat Strategia Europa 2020 pentru ocuparea forței de muncă și pentru o creștere inteligentă, durabilă și favorabilă incluziunii[4]. Acesta a confirmat, de asemenea, cele cinci obiective globale ale UE, unul dintre obiective fiind îmbunătățirea condițiilor în domeniul inovării, al cercetării și al dezvoltării, în special cu scopul de a crește proporția investițiilor combinate publice și private în C&D până la 3 % din PIB. În comunicarea sa din 6 octombrie 2010[5] privind inițiativa emblematică „O Uniune a inovării”, Comisia a propus un indicator suplimentar care să reflecte intensitatea C&D și a inovării, precum și un tablou anual de bord al Uniunii cercetării și inovării pentru monitorizarea progresului global în ceea ce privește performanța inovării. La 17 iulie 2012, Comisia a adoptat o comunicare privind Un parteneriat consolidat al Spațiului european de cercetare pentru excelență și creștere[6]. Aceasta a solicitat efectuarea de modificări structurale urgente la nivel european, în parteneriat cu statele membre și cu organizațiile părților interesate, în vederea aplicării la timp a unor măsuri concrete pentru creșterea nivelului de excelență al sistemului public de cercetare al Europei. În cadrul inițiativei, s-a elaborat un mecanism solid de monitorizare (EMM) a Spațiului european de cercetare (SEC), pe baza indicatorilor pentru acțiuni, în scopul de a monitoriza reformele strategice privind Spațiul european de cercetare și punerea în aplicare a acestora, oferind transparență Consiliului, Parlamentului European și comunității științifice și furnizând o bază pentru viitoarele decizii proprii ale Comisiei. Mai recent, în comunicarea sa din 13 septembrie 2013[7], Comisia a prezentat un indicator pentru măsurarea performanței rezultatelor inovării. Indicatorul urmărește să sprijine factorii de decizie în stabilirea unor măsuri noi sau mai energice pentru a înlătura blocajele care împiedică inovatorii să-și transpună ideile în produse și servicii care pot avea succes pe piață. Prezentul raport ține seama de punerea în aplicare a sistemului de informații statistice în domeniul științei, al tehnologiei și al inovării (STI) prevăzut în decizie și utilizat la scară largă pentru a susține și a monitoriza politicile conexe ale UE. Raportul vizează, în principal, evoluțiile înregistrate de la raportul anterior din 2011. Prima parte se concentrează pe punerea în aplicare a măsurilor prevăzute la articolul 2 din decizie. Capitolele următoare abordează calitatea datelor, costurile și sarcina statistică. Ultimul capitol anticipează acțiuni viitoare. 2. PUNEREA ÎN APLICARE A DECIZIEI 2.1 Măsuri de reglementare Comisia a pus în aplicare decizia prin măsuri de reglementare și prin colectări benevole de date în statele membre, precum și prin producția statistică proprie a Eurostat. În special, în 2004 au intrat în vigoare două regulamente de punere în aplicare: • Regulamentul (CE) nr. 753/2004 al Comisiei[8], care se axează, în special, pe statisticile în domeniul C&D și care vizează, de asemenea, statisticile privind resursele umane în domeniul științei și al tehnologiei (RUST), al sectoarelor industriale cu tehnologie de vârf și al serviciilor bazate pe cunoaștere, statisticile privind brevetele și alte statistici în domeniul științei și al tehnologiei (fără a trasa în mod direct sarcini pentru statele membre sau Sistemul Statistic European în general); și • Regulamentul (CE) nr. 1450/2004 al Comisiei[9] cu privire la statisticile comunitare privind inovarea. Statisticile în domeniul C&D și al inovării colectate în temeiul regulamentelor respective au devenit date de referință recunoscute și citate la scară largă în monitorizarea politicilor UE. În 2012, regulamentele din 2004 au fost înlocuite de Regulamentul de punere în aplicare (UE) nr. 995/2012 al Comisiei[10], care a modificat, de asemenea, cerințele detaliate privind statisticile în domeniul C&D, alte statistici privind știința și tehnologia și statisticile privind inovarea. Necesitatea adoptării unui nou regulament de punere în aplicare a fost determinată, în principal, de adoptarea Strategiei Europa 2020 și a diferitelor sale inițiative emblematice, împreună cu monitorizarea Spațiului european de cercetare, care a necesitat un acord asupra cadrului de monitorizare statistic pentru politicile corespunzătoare ale UE. Pentru ca setul de date în domeniul științei, al tehnologiei și al inovării să rămână cât de relevant posibil pentru utilizatori, este esențial ca indicatorii folosiți să fie bazați pe statistici și variabile care sunt produse periodic în statele membre și, pe cât posibil, să facă obiectul legislației în domeniul statisticii. Prin specificarea unității statistice solicitate și a raportării uniforme privind calitatea, regulamentul a reprezentat, de asemenea, un progres în sensul armonizării statisticilor în domeniul C&D și al inovării și al consolidării legăturii cu statisticile generale privind întreprinderile. 2.2 Principalele realizări Principalele realizări în perioada care face obiectul prezentului raport au fost următoarele: • A existat o creștere continuă a volumului de producție de date în ceea ce privește datele referitoare la cheltuielile legate de C&D și la personal, compilate în diferite dimensiuni și defalcări, pe baza manualului Frascati (OCDE 2002); • S-a ajuns la un consens cu privire la defalcarea suplimentară a datelor privind „C&D finanțate din străinătate”; • S-a elaborat o metodologie de măsurare a cercetării coordonate la nivel transnațional în Europa (în cadrul cheltuielilor sau al creditelor acordate din bugetul de stat pentru cercetare și dezvoltare – CCBSCD); • S-a inițiat o acțiune mai completă de culegere de informații privind finanțarea publică a C&D în domeniul tehnologiei informației și comunicațiilor (TIC) de către sectorul întreprinderilor comerciale; • Ancheta comunitară privind inovarea din 2012 a fost elaborată pe baza manualului Oslo (OCDE, Eurostat 2005) pentru a măsura performanța întreprinderilor în materie de inovare utilizând o metodologie de anchetă și un chestionar armonizate și incluzând un modul ad hoc privind strategiile pentru atingerea obiectivelor întreprinderilor (creșterea cifrei de afaceri, a cotei de piață sau a marjei de profit; scăderea costurilor) și obstacolele în calea acestora; • Datele provenite din anchetele comunitare privind inovarea la nivelul întreprinderilor individuale („microdate”) au putut fi accesate mai rapid prin intermediul Centrului SAFE al Eurostat și al livrării de CD-ROM-uri pentru cercetătorii externi; în prezent, accesul include setul de date pentru 2010; • Îmbunătățirea calității și a armonizării datelor în domeniul științei, al tehnologiei și al inovării prin stabilirea unei raportări privind calitatea și prin introducerea de noi măsuri în ceea ce privește calitatea; • S-a început lucrul la eficientizarea transmisiilor de date și metadate naționale prin eforturi în vederea utilizării instrumentelor comune ale Sistemului Statistic European pentru a sprijini un proces de producție mai eficient și standardizat; • A crescut livrarea la timp a datelor preliminare și finale datorită îmbunătățirii proceselor de producție a datelor în cadrul Sistemului Statistic European și unor rutine de urmărire mai solide; • S-a instituit o producție regulată de date privind ocuparea forței de muncă în activitățile bazate pe un nivel înalt de cunoștințe, folosindu-se o metodologie stabilită de comun acord pentru clasificarea activităților respective; • Prelucrarea regulată a statisticilor privind mărcile comunitare și desenele sau modelele comunitare a început în 2013; • Publicarea She Figures, raportul Comisiei din 2012 cu privire la rolul femeilor în știință, a fost facilitată de defalcările în funcție de gen ale datelor privind C&D și RUST, acolo unde este cazul; și • Clasificările utilizate pentru statisticile în domeniul științei, al tehnologiei și al inovării au fost actualizate pentru a fi în concordanță cu versiunile revizuite ale acestora (în funcție de activitatea economică – NACE, produse comerciale – SITC, educație – ISCED, ocupație – ISCO și teritorii – NUTS). Principalul canal de difuzare a datelor statistice detaliate în domeniul științei, al tehnologiei și al inovării și a documentației aferente este baza de date online a Eurostat (Eurobase). De asemenea, Comisia difuzează datele referitoare la domeniul științei, al tehnologiei și al inovării în mai multe rapoarte privind politicile (de exemplu, cu privire la Strategia Europa 2020 și Spațiul european de cercetare). 2.3 Punerea în aplicare a statisticilor în domeniul științei, al tehnologiei și al inovării în statele membre Colectarea de date la nivel național a fost și va fi în continuare readaptată pentru a îndeplini cerințele revizuite privind datele din Regulamentul de punere în aplicare (UE) nr. 995/2012. Date noi au fost solicitate pentru prima dată în decembrie 2013 cu privire la statisticile privind cheltuielile sau creditele acordate din bugetul de stat pentru cercetare și dezvoltare (CCBSCD), în iunie 2014 cu privire la inovare și în iunie 2015 cu privire la C&D. Unele dintre acțiuni au fost inițiate deja în etapa de pilotare a acțiunilor noi sau revizuite de colectare a datelor. Îndeplinirea de către statele membre a cerințelor obligatorii în materie de furnizare de date a fost foarte satisfăcătoare și a fost urmărită anual în două runde oficiale de raportare. Numărul de state membre care nu au furnizat date provizorii privind C&D, de exemplu, s-a redus la unul în 2013 (două și, respectiv, trei în 2011 și 2012). Îmbunătățirea situației a permis difuzarea indicatorului de obiectiv al UE în domeniul C&D în termen de 16 și, respectiv, 14 zile după încheierea perioadei obligatorii de predare (31 octombrie) în 2012 și 2013. În trecut, întârzierile erau de 30-40 de zile. Problemele de acoperire și întârzierile în predarea datelor au fost limitate, în general, la cazuri izolate care afectează sistemele naționale de producție a datelor (de exemplu, lipsa temporară a resurselor, reproiectarea majoră a sistemului de producție). 3. CALITATEA DATELOR Cadrul pentru calitatea datelor din statisticile în domeniul științei, al tehnologiei și al inovării este reprezentat de Codul de practică pentru statisticile europene[11]. Acesta conține 15 principii de bază, dintre care mare parte se referă la condițiile instituționale generale (independența profesională sau adecvarea resurselor) ale autorităților și organizațiilor din statele membre care contribuie la calitatea generală a statisticilor europene. Alte principii, cum ar fi o metodologie solidă prin manuale privind statisticile în domeniul științei, al tehnologiei și al inovării, sunt stabilite la nivel internațional și sunt evaluate frecvent în colaborare cu statele membre. Mai multe principii în materie de calitate care se referă direct la anchetele în domeniul științei, al tehnologiei și al inovării (printre altele, acuratețea, coerența și comparabilitatea) sunt abordate și monitorizate prin rapoarte periodice de calitate. Eurostat primește rapoarte naționale de calitate în ceea ce privește statisticile C&D și CCBSCD începând din 2007 și pentru fiecare rundă bianuală a anchetei comunitare privind inovarea începând din 2004. Nu au fost identificate deficiențe majore. Cu toate acestea, în ceea ce privește statisticile privind C&D, s-a constatat că sunt necesare unele acțiuni de urmărire, sub forma unor planuri de acțiune la nivel național de îmbunătățire a calității statisticilor în domeniul C&D (în 2011), în special în ceea ce privește îmbunătățirea identificării și actualizarea periodică a populației-cadru de entități cu activitate în domeniul C&D (întreprinderi despre care se știe sau se presupune că desfășoară activități în domeniul C&D). În ceea ce privește anchetele privind inovarea, provocările sunt legate, în principal, de aspecte referitoare la măsurare. Sunt necesare eforturi permanente pentru a transmite întreprinderilor chestionate în mod concis, însă precis, ce date li se cer (produse și procese noi sau îmbunătățite considerabil) și pentru a le încuraja să prelucreze informațiile dorite. De asemenea, cuantificarea cifrei de afaceri rezultate din produse inovatoare și a cheltuielilor legate de inovare rămâne o provocare. Sinteza rapoartelor de calitate din cadrul anchetei privind inovarea este pusă la dispoziție în baza de date online odată cu datele. În conformitate cu Regulamentul (UE) nr. 995/2012, rapoartele de calitate fac parte din datele obligatorii care trebuie furnizate începând din 2013. 4. COSTUL ȘI SARCINA 4.1 Statisticile în domeniul științei, al tehnologiei și al inovării în cadrul Sistemului Statistic European Cea mai recentă analiză globală a Eurostat privind sarcina de răspuns și costurile de producție în statele membre, lansată pentru anul 2010, a evaluat costurile de producție a statisticilor în domeniul științei, al tehnologiei și al inovării (C&D și inovare) ca fiind „medii”, iar sarcina de răspuns ca fiind „medie/mare”. În cadrul evaluării, statisticile în domeniul științei, al tehnologiei și al inovării au prezentat o performanță în concordanță cu majoritatea domeniilor statistice care au fost incluse în exercițiul de evaluare globală, înregistrând costuri de producție ușor mai mici și o sarcină de răspuns mai mare decât statisticile privind întreprinderile în general. 4.2 Colectarea de informații detaliate cu privire la cost și sarcină S-au realizat în mod periodic eforturi de a culege date privind costul și sarcina presupuse de colectarea de date privind domeniul științei, al tehnologiei și al inovării. S-au solicitat cifre exacte în rapoartele de calitate, însă obținerea unor date consecvente, care să permită compararea sau evaluarea costurilor globale, s-a dovedit dificilă. Multe state membre au afirmat că nu este posibil să se separe costul anchetelor și al compilării datelor privind C&D și inovarea nici de costul altor statistici comerciale sau conexe, nici de costul unor activități similare bazate exclusiv pe nevoile la nivel național. În cazurile în care există date disponibile, metodologiile de raportare, care variază de la un stat membru la altul, precum și de la o instituție la alta în cadrul aceluiași stat membru, nu permit realizarea de comparații relevante sau publicarea de estimări individuale ale costurilor. Având în vedere rezervele exprimate anterior, sarcina medie măsurată ca timp petrecut pentru completarea chestionarului privind C&D adresat întreprinderilor pentru anul de referință 2009 a variat între 0,3 ore până la șase ore pentru 13 dintre cele 15 state membre pentru care sunt date disponibile. O valoare excepțională de 11 ore a fost raportată de două state membre. Există mult mai puține date din alte sectoare economice, cu toate că timpul petrecut pentru completarea chestionarului privind C&D în sectorul public și în sectorul învățământului superior, deși cu valori apropiate unele de altele, pare a fi mai îndelungat decât în sectorul întreprinderilor. În ceea ce privește ancheta comunitară privind inovarea, informațiile din rapoartele de calitate în cadrul anchetelor desfășurate din 2008 până în 2010 arată că timpul petrecut de întreprinderile inovatoare pentru completarea chestionarului a variat între 0,48 ore și mai mult de trei ore. Numai două țări au indicat că în 2010 a fost necesar mai mult timp pentru completarea chestionarului decât în 2008. Întreprinderile care nu au desfășurat activități inovatoare au petrecut între 0,24 ore și 1,85 ore pentru completarea chestionarului în 2010. Patru din zece țări au raportat costuri mai mari în 2010 decât în 2008, cinci au înregistrat costuri mai mici, iar o țară a indicat același cost pentru ambii ani. 4.3 Cofinanțarea de către Eurostat a colectării de date în domeniul științei, al tehnologiei și al inovării în statele membre Cererile de propuneri de granturi din 2006 și 2009 au fost urmate de o serie de cereri similare în cadrul bugetului Comisiei pentru 2011 pentru cofinanțarea colectării de date fără caracter obligatoriu legate de C&D sau inovare, pentru studierea fezabilității elaborării de noi indicatori sau pentru finanțarea anchetelor privind dezvoltarea carierei deținătorilor titlului de doctor (CDH). În 2011, suma totală alocată statisticilor în domeniul științei, al tehnologiei și al inovării a fost de 1 019 974 EUR pentru 13 state membre și Norvegia. Programele multibeneficiare pentru cooperare statistică în cadrul PHARE, programul multibeneficiar „Facilitate de tranziție pentru integrare statistică” și Instrumentul de asistență pentru preaderare (programele din 2004 până în 2011) au inclus cofinanțare în valoare totală de 1 518 105 EUR pentru realizarea de anchete privind C&D, inovarea și dezvoltarea carierei deținătorilor titlului de doctor în țările terțe asociate și în statele membre care au aderat la Uniune în 2004 sau ulterior datei respective. 5. CONTINUAREA DEZVOLTĂRII STATISTICILOR în domeniul științei, al tehnologiei și al inovării 5.1 Schimbările de context Comunicarea Comisiei privind o viziune pentru statisticile UE[12] solicită identificarea unor abordări mai integrate și mai inteligente pentru producția statisticilor. Aceasta include integrarea instrumentelor statistice, utilizarea în mai mare măsură a surselor administrative, precum și simplificarea și îmbunătățirea contextului de reglementare în materie de statistică pentru a obține date statistice mai bogate și mai orientate spre viitor, a îmbunătăți productivitatea și a reduce sarcina de răspuns. Dat fiind că normele de punere în aplicare a statisticilor în domeniul științei, al tehnologiei și al inovării sunt în prezent expuse într-un mod cuprinzător în Regulamentul (UE) nr. 995/2012, următoarea etapă va consta în consolidarea legăturii cu alte statistici privind întreprinderile prin includerea statisticilor privind C&D și inovarea într-un viitor „Regulament-cadru de integrare a statisticilor privind întreprinderile”, care este discutat în prezent în cadrul Sistemului Statistic European. Aceasta va oferi, de asemenea, o nouă oportunitate pentru a reevalua conținutul obligatoriu al datelor privind C&D și inovarea. În ultimii ani, autoritățile naționale în materie de statistică au raportat, cu diferite ocazii, lipsa resurselor, ceea ce ridică întrebări privind capacitatea acestora de a îndeplini cerințele existente sau noi ale Sistemului Statistic European. Prin urmare, stabilirea priorităților este mai importantă ca niciodată, atât pentru operațiunile statistice prezente, cât și pentru cele planificate. 5.2 Îmbunătățirea și evaluarea statisticilor existente în domeniul științei, al tehnologiei și al inovării Statisticile trebuie să fie solide și adecvate scopului în care sunt folosite. Colecțiile de date existente, în special în domeniul C&D și al inovării, trebuie să fie revizuite permanent din perspectiva relevanței și a calității prin utilizarea integrală a monitorizării regulate a conformității și prin solicitarea sistematică de rapoarte de calitate. Acest lucru a devenit și mai important în prezent, întrucât Strategia Europa 2020 va fi monitorizată în parte pe baza unor seturi de indicatori în domeniul științei, al tehnologiei și al inovării. În ceea ce privește statisticile în domeniul C&D, eforturile trebuie să continue pentru a asigura raportarea datelor subiacente pentru toate entitățile cu activități C&D (sau, cel puțin, estimarea atunci când este necesar, indiferent dacă au fost sau nu cunoscute anterior) și acoperirea tuturor sectoarelor și subsectoarelor economice, precum și a unităților de toate dimensiunile, și anume, totalitatea cheltuielilor pentru C&D și a resurselor umane din economie la un moment dat. Cu privire la statisticile europene în domeniul inovării, se va realiza o evaluare a faptului dacă extinderea domeniului de aplicare a acestora (la toate activitățile economice, la întreaga economie) ar adăuga informații noi suficiente pentru a justifica resursele suplimentare necesare și dacă acest lucru ar fi fezabil din punct de vedere metodologic. Având în vedere noile acțiuni, statisticile existente în domeniul științei, al tehnologiei și al inovării vor fi îmbunătățite, acolo unde va fi reciproc avantajos, în cooperare cu OCDE și cu alte organizații internaționale cu care există deja o coordonare sporită. Aceasta include continuarea eforturilor în vederea revizuirii manualelor metodologice de referință. 5.3 Noi indicatori, noi utilizări Adaptarea la noile nevoi ale utilizatorilor este deosebit de dificilă în actualul context al Sistemului Statistic European, în special din cauza bugetelor mai limitate. Cu toate acestea, comunitatea utilizatorilor va solicita adesea noi indicatori și noi surse de date. Acțiunile de dezvoltare care depășesc utilizarea surselor de date existente, inclusiv noi indicatori, noi surse de date și chiar defalcări suplimentare ale datelor existente (dacă acestea implică eșantioane mai mari sau o activitate metodologică mai amplă), vor fi efectuate numai după o examinare atentă și, în măsura în care este posibil, după o analiză cost-beneficiu. În acest context, se vor utiliza, de asemenea, studii de fezabilitate și anchete pilot. Creșterea caracterului internațional al cercetării și dezvoltării, al inovării și al altor activități ale întreprinderilor prezintă, în ansamblu, provocări suplimentare pentru elaborarea statisticilor în domeniul științei, al tehnologiei și al inovării, în prezent și în viitor. Aceasta se referă atât la obținerea de noi date statistice privind creșterea caracterului internațional, cât și la controlarea unor anchete privind întreprinderile într-o lume mai globalizată și, prin urmare, într-un context mai complex. Sistemul european de conturi naționale și regionale (SEC 2010)[13] este cel mai nou cadru de contabilitate al UE compatibil pe plan internațional pentru descrierea sistematică și detaliată a unei economii. Acesta va fi pus în aplicare începând din septembrie 2014. O diferență majoră față de versiunea precedentă (SEC 1995) constă în recunoașterea C&D mai degrabă ca formare de capital decât ca un consum intermediar. Cu alte cuvinte, activitățile C&D, în loc să furnizeze resurse intermediare producției principale a unei întreprinderi, vor fi recunoscute în prezent ca rezultate cu drepturi depline și vor conduce la creșterea PIB-ului statelor. Această modificare introduce noi cerințe pentru măsurarea mai detaliată și mai extinsă a C&D. În legătură cu revizuirea manualului Frascati, condusă de OCDE, se analizează în prezent în ce măsură anchetele C&D pot contribui la activitatea de capitalizare a C&D și ce modificări ar putea fi introduse. [1] Decizia nr. 1608/2003/CE a Parlamentului European și a Consiliului din 22 iulie 2003 privind producția și dezvoltarea statisticilor comunitare în domeniul științei și al tehnologiei, JO L 230, 16.9.2003, p. 1. [2] Raport al Comisiei către Consiliu și Parlamentul European privind punerea în aplicare a Deciziei nr. 1608/2003/CE a Parlamentului European și a Consiliului, COM(2007) 801. [3] Raport al Comisiei către Parlamentul European și Consiliu privind punerea în aplicare a Deciziei nr. 1608/2003/CE a Parlamentului European și a Consiliului privind statisticile în domeniul științei și al tehnologiei, COM(2011) 184. [4] Concluziile Consiliului European din 17 iunie 2010, CO EUR 9, CONCL 2. [5] Comunicare a Comisiei către Parlamentul European, Consiliu, Comitetul Economic și Social European și Comitetul Regiunilor privind Inițiativa emblematică a Strategiei Europa 2020 – O Uniune a inovării, COM(2010) 546. [6] Comunicare a Comisiei către Parlamentul European, Consiliu, Comitetul Economic și Social European și Comitetul Regiunilor privind Un parteneriat consolidat al Spațiului european de cercetare pentru excelență și creștere, COM(2012) 392 final. [7] Comunicare a Comisiei către Parlamentul European, Consiliu, Comitetul Economic și Social European și Comitetul Regiunilor privind Măsurarea rezultatelor inovării în Europa: către un nou indicator, COM(2013) 624 final. [8] Regulamentul (CE) nr. 753/2004 al Comisiei din 22 aprilie 2004 de punere în aplicare a Deciziei nr. 1608/2003/CE a Parlamentului European și a Consiliului privind statisticile în domeniul științei și al tehnologiei, JO L 118, 23.4.2004, p. 23. [9] Regulamentul (CE) nr. 1450/2004 al Comisiei din 13 august 2004 de punere în aplicare a Deciziei nr. 1608/2003/CE a Parlamentului European și a Consiliului privind producția și dezvoltarea statisticilor comunitare privind inovarea, JO L 267, 14.8.2004, p. 32. [10] Regulamentul de punere în aplicare (UE) nr. 995/2012 al Comisiei din 26 octombrie 2012 de stabilire a normelor de punere în aplicare a Deciziei nr. 1608/2003/CE a Parlamentului European și a Consiliului privind producția și dezvoltarea statisticilor comunitare în domeniul științei și al tehnologiei, JO L 299, 27.10.2012, p. 18. [11] Recomandarea Comisiei privind independența, integritatea și răspunderea autorităților naționale și comunitare în materie de statistică, COM(2005) 217. [12] Comunicare a Comisiei către Parlamentul European și Consiliu privind metoda de producere a statisticilor UE: o viziune pentru decada următoare, COM(2009) 404. [13] Regulamentul (UE) nr. 549/2013 al Parlamentului European și al Consiliului din 21 mai 2013 privind Sistemul european de conturi naționale și regionale din Uniunea Europeană, JO L 174, 26.6.2013, p. 1.